Hans Christian Schmidt (V), 2000-03-22:
Jeg vil gerne lige knytte et par bemærkninger til miljøministerens svarrunde.
Jeg synes sådan set, at miljøministeren kom rundt om en del punkter.
Og uanset hvor meget man gradbøjer det, og hvad man end siger om det, så tror jeg næppe, at det vil lykkes ministeren at få forklaret, at denne her landsplanredegørelse er et fund.
Vi må konstatere, at den er lavet, men lad det nu blive ved det. Men jeg forstod, at det var noget med Ørestaden, og jeg er nødt til at sige det.
Der har bredt sig
sådan en misforståelse, bevidst eller ubevidst, særlig i regeringspartierne, om, at man skal blive ved med at sige, at Venstre er imod Ørestaden eller ikke ønsker udvikling i København.
Jo, det gør vi.
Vi har det bare sådan, at vi rent kapacitetsmæssigt er i stand til at overskue, at der sker udvikling to steder, altså både i Ørestaden og hovedstadsområdet og i det øvrige land, og det kan man sådan set godt træne sig op til.
Og vi mener sådan set bare, at det er ret vigtigt, at vi holder os det for øje; det vil vi få meget godt ud af sammen.
Så skal jeg sige til ministeren om Transportrådet, at jeg sådan set er lidt ked af, at ministeren ikke vil sige noget om det, for man skal huske, at hvis en minister ikke vil tage afstand fra det, så kan man jo hurtigt få den tanke, at der så nok er noget deri, som regeringen havde tænkt sig at bruge.
Og hvis det er tilfældet, så er det jo et klart signal, når vi diskuterer landsplanredegørelser, og vi diskuterer, hvordan man ude i landet, hvor man ikke har kollektiv trafik, kan klare det.
Så er det jo ret skrap kost at komme og sige
sådan tre gode ting, set med de øjne, noget med benzinafgifter, roadpricing; så kunne man så måske til sidst sige, at transportfradraget jo ikke er ting, der virker i en retning, så folk siger, at de nok i højere grad skal, som hr. Søren Kolstrup kaldte det, gøre landsbyerne mere levende.
Jo, men altså man er jo nok nødt til at indføre den overvejelse, at så skal folk også kunne komme derud.
Altså det kan jo være smukt nok, at man kan diskutere, hvordan man kan bo ude i de huse og have sin have og alt sådan noget; det er jo fint, men man skal jo frem og tilbage, og der er i hvert fald ingen miljøgevinst ved at lade store busser køre rundt med 2-3 mand, det skal jeg altså bare hilse og sige.
Og hvis man så vil hindre folk i at komme derud, så skal man jo heller ikke bagefter lade sig overraske, hvis det viser sig, at der altså ingen er, der flytter derud.
Ting følges jo lidt ad.
Så vil jeg gøre et lille forsøg: Miljøministeren diskuterer ofte detailhandelsloven.
Må jeg ikke minde ministeren om, at det faktisk er sådan, at KL har udgivet et lille hæfte, der hedder: »Da verden gik i stå, sådan virker detailhandelsloven også«.
Der bliver tit gjort alt for meget ære ud af, at det skulle være noget, Venstre havde fundet ud af.
Det er det ikke.
Denne her sag, jeg vil fortælle om, foregår ude i Hvidovre, og ude i Hvidovre var det sådan, at der var en købmand, der havde 863 m2.
Han ville så gerne bygge 560 m2 til, og der skulle selvfølgelig være ordentlige parkeringspladser, 50 parkeringspladser skulle der til, og alt var i orden.
Og det syntes kommunen var en god idé, nogle ejendomme skulle inddrages osv.
Og hvad sker der så?
Ja, desværre, som man skriver, så 2 uger før Folketinget vedtog loven om ændring af lov om planlægning, skulle den ud til offentlig høring, og så sagde amtet nej, og så sagde ministeriet nej.
Og så kan man jo spørge en planchef ude i kommunerne, sådan at det ikke bliver politikerne.
Planchef i Hvidovre Kommune, Judith Laursen, siger: »Der burde være en bagatelgrænse for, hvad miljø- og energiministeren skal blande sig i.
Det her er virkelig en lille sag.
Den er et godt eksempel på absurditeten i planlovens bestemmelser.
Planerne var fuldstændig i overensstemmelse med miljø- og energiministerens intentioner med lovændringen, nemlig at styrke nærmiljøet.
Konsekvensen er, at kommunen ikke længere selv kan planlægge detailhandelen.«
»Men med ændringen af planloven er opgaver som en købmands udvidelse blevet defineret på en sådan måde, at de ikke kan løses.
Det er bureaukratisk og absurd, at et ministerium skal blande sig i en beskeden udvidelse af en forretning inde midt i Hvidovre.
Det kræver en overvindelse at få det til at ligne en sejr.
Det gør det ikke for Venstre, vil jeg gerne sige.
Vi synes, at det er ulykkeligt, at man sammenskriver en lovgivning på den måde, og ministeren bedes ved førstkommende lejlighed få det ændret til gavn for borgerne, til gavn for brugerne, til gavn for nærdemokratiet.